Verstekelinge spoel naby Zinkwazi uitDie mans is glo ontdek en het reddingsbaadjies en ‘n tuisgemaakte vlot gekry voor hulle beveel is om die skip te verlaat. (Foto: IPSS Medical Rescue) Twee Tanzaniërs wat glo op ŉ boot geskuil het wat uit die Durbanse hawe vertrek het, het naby Zinkwazi op die strand uitgespoel. Paul Herbst, woordvoerder van IPSS Medical Rescue, sê hulle is na die strand ontbied ná berigte dat die twee verstekelinge daar uitgespoel het. Hulle is op die strand behandel. “Die mans het beweer die bemanning van die boot [waarop hulle weggekruip het] het hulle ontdek en gedwing om die skip te verlaat nadat hulle vir die verstekelinge lewensreddingsbaadjies en ŉ geprakseerde vlot gegee het,” het Herbst gesê. Die mans het drie dae lank op die see rondgedobber voordat hul bootjie naby Zinkwazi uitgespoel het. Hulle is na ŉ nabygeleë hospitaal vir verdere behandeling geneem. Herbst het gesê die polisie was ook op die toneel en sal die kwessie verder hanteer.